Usus litterarum repertus est propter memoriam rerum, ea propter ego Hugo, dux Burgundię, tam presentibus quam futuris notum fieri volo quod Girardus, miles, de Chaudenaio, tertiam partem decimarum de Crugey, quam de casamento meo habebat, pro remedio animę suę ecclesię de Buxeria in elemosinam perpetuum possidendam, laude et assensu fratris sui Bertrandi, absque omni retentione concessit. Ego autem nichilominus, pro remedio animę meę atque predecessorum meorum, eamdem elemosinam prefatę ecclesię laudavi atque concessi. Abbas quoque ejusdem ecclesię, Constantinus nomine, et totus ejusdem conventus pariter compromiserunt michi quod anniversarium meum singulis annis perpetualiter in hunc modum facerent, quod, celebratis missarum solemnis conventus, albo pane et vino cum pitantia casei, aut ovorum, sive piscium reficeretur. Et ut hoc firmum et ratum in perpetuum habeatur sigilli mei impressione firmavi. Hujus rei testes sunt supradictus Constantinus abbas, Willermus et Raynerius monachi, Nicholaus, capellanus meus, Guillermus de Orgeolo, miles, Matheus, camberlanus meus, Robertus de Monz, prepositus Belne, Gothefridus famulus. Actum est hoc anno ab incarnatione Domini M°C° nonagesimo. Datum Belne, III nonas augusti.